隋朝
唐朝
宋朝
“一曲笙歌春如海,千门灯火夜似昼”。历代文人墨客赞美元宵花灯的诗句数不胜数,如今读来仍趣味无穷。下面我们来说说各个朝代元宵佳节的诗词吧,大家一起来涨知识了。

隋朝

《元夕于通衢建灯夜升南楼》

——隋炀帝
法轮天上转,梵声天上来。
灯树千光照,花焰七枝开。
月影疑流水,春风含夜梅;
燔动黄金地,钟发琉璃台。

唐朝

《正月十五夜》

——苏味道
火树银花合,星桥铁锁开。
暗尘随马去,明月逐人来。
游伎皆秾李,行歌尽落梅。
金吾不禁夜,玉漏莫相催。

《上元夜》

——崔液
玉漏银壶且莫催,铁关金锁彻明开。
谁家见月能闲坐,何处闻灯不看来。

《十五夜观灯》

——卢照邻
锦里开芳宴,兰缸艳早年。
缛彩遥分地,繁光远缀天。
接汉疑星落,依楼似月悬。
别有千金笑,来映九枝前。

《正月十五夜灯》

——张祜
千门开锁万灯明,正月中旬动帝京。
三百内人连袖舞,一时天上著词声。

《正月十五闻京有灯恨不得观》

——李商隐
月色灯光满帝都,香车宝辇隘通衢。
身闲不睹中兴盛,羞逐乡人赛紫姑。

宋朝

《青玉案·元夕》

——辛弃疾
东风夜放花千树,更吹落,星如雨。
宝马雕车香满路。
凤箫声动,玉壶光转,一夜鱼龙舞。
蛾儿雪柳黄金缕,笑语盈盈暗香去。
众里寻他千百度,蓦然回首,
那人却在,灯火阑珊处。

《生查子·元夕》

——欧阳修
去年元夜时,花市灯如昼。
月上柳梢头,人约黄昏后。
今年元夜时,月与灯依旧。
不见去年人,泪湿春衫袖。

《柳梢青·今年元夕》

——张孝祥
今年元夕。探尽江梅,都无消息。
草市梢头,柳庄深处,雪花如席。
一尊邻里相过,也随分、移时换节。
玉辇端门,红旗夜市、凭君休说。

元朝

《京都元夕》

——元好问
袨服华妆着处逢,六街灯火闹儿童。
长衫我亦何为者,也在游人笑语中。

《折桂令·元宵》

——失名
爱元宵三五风光,月色婵娟,灯火辉煌。
月满冰轮,灯烧陆海,人踏春阳。
三美事方堪胜赏,四无情可恨难长。